Document ID: 32011R0350

KOMISSION ASETUS (EU) N:o 350/2011,
annettu 11 päivänä huhtikuuta 2011,
asetuksen (EY) N:o 1251/2008 muuttamisesta sellaisiin jäsenvaltioihin tai niiden osiin tarkoitettujen tyynenmerenostereiden lähetysten markkinoille saattamista koskevien vaatimusten osalta, joissa toteutetaan päätöksellä 2010/221/EU hyväksyttyjä ostereiden herpesvirusta 1 μνar (OsHV-1 μνar) koskevia kansallisia toimenpiteitä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annetun neuvoston direktiivin 2006/88/EY (1) ja erityisesti sen 61 artiklan 3 kohdan,
sekä katsoo seuraavaa:
(1)
Neuvoston direktiivin 2006/88/EY täytäntöönpanosta vesiviljelyeläinten ja niistä saatavien tuotteiden markkinoille saattamista ja yhteisöön tuontia koskevien edellytysten ja todistusvaatimusten osalta ja tartunnanlevittäjälajien luettelon vahvistamiseksi 12 päivänä joulukuuta 2008 annetussa komission asetuksessa (EY) N:o 1251/2008 (2) vahvistetaan markkinoille saattamista koskevat vaatimukset sekä eläinten terveystodistusvaatimukset, jotka koskevat vesiviljelyeläinten kuljettamista alueille, joilla toteutetaan vesiviljelyeläinten ja luonnonvaraisten vesieläinten tiettyjen tautien vaikutuksen rajoittamiseen tähtäävien kansallisten toimenpiteiden hyväksymisestä neuvoston direktiivin 2006/88/EY 43 artiklan mukaisesti 15 päivänä huhtikuuta 2010 annetulla komission päätöksellä 2010/221/EU (3) hyväksyttyjä kansallisia toimenpiteitä.
(2)
Vuodesta 2008 lähtien tyynenmerenostereiden (Crassostrea gigas) kuolleisuus on lisääntynyt useilla alueilla Irlannissa, Ranskassa ja Yhdistyneessä kuningaskunnassa. Vuonna 2009 tehtyjen epidemiologisten tutkimusten mukaan ostereiden herpesvirus-1 (OsHV-1) -viruksen vastikään kuvattu kanta OsHV-1 μνar vaikutti merkittävästi kuolleisuuden lisääntymiseen.
(3)
Neuvoston direktiivin 2006/88/EY täytäntöönpanemisesta Crassostrea gigas -lajin ostereiden lisääntyneen kuolleisuuden torjuntatoimenpiteiden osalta ostereiden herpesviruksen 1 μνar (OsHV-1 μνar) toteamisen yhteydessä 2 päivänä maaliskuuta 2010 annettu komission asetus (EU) N:o 175/2010 (4) hyväksyttiin, jotta voitaisiin estää OsHV-1 μνar -kannan leviäminen laajemmalle. Sillä otettiin käyttöön toimenpiteitä kyseisen taudin leviämisen estämiseksi, ja sitä sovelletaan 30 päivään huhtikuuta 2011.
(4)
Päätöksellä 2010/221/EU, sellaisena kuin se on äskettäin muutettuna komission päätöksellä 2011/187/EU (5), annetaan mainitun päätöksen liitteessä III luetelluille jäsenvaltioille mahdollisuus asettaa markkinoille saattamista koskevia vaatimuksia sellaisille alueille kuljetettavien tyynenmerenostereiden osalta, joihin sovelletaan hyväksyttyjä seurantaohjelmia, OsHV-1 μνar -kannan kyseisille alueille leviämisen estämiseksi. Unionin lainsäädännön selkeyttämiseksi ja yksinkertaistamiseksi nämä markkinoille saattamista koskevat vaatimukset olisi vahvistettava asetuksessa (EY) N:o 1251/2008.
(5)
Jotta voidaan estää OsHV-1 μνar -kannan leviäminen päätöksen 2010/221/EU liitteessä III lueteltuihin jäsenvaltioihin tai niiden osiin, tällaisiin jäsenvaltioihin tai niiden osiin tuotavien viljelyyn, uudelleensijoitusalueille tai ennen ihmisravinnoksi käyttämistä lähettämöihin, puhdistuslaitoksiin tai vastaaviin laitoksiin tarkoitettujen tyynenmerenostereiden lähetysten olisi oltava peräisin alueelta, jonka terveystilanne on vastaava.
(6)
Näiden vaatimusten täyttymisen varmistamiseksi tällaisten lähetysten mukana olisi oltava eläinten terveystodistus, jossa annetaan asianmukaiset vakuutukset.
(7)
Sen vuoksi asetusta (EY) N:o 1251/2008 olisi muutettava.
(8)
On aiheellista säätää siirtymätoimenpiteistä, jotta jäsenvaltiot ja teollisuus voivat toteuttaa tarvittavat toimenpiteet voidakseen noudattaa tässä asetuksessa vahvistettuja vaatimuksia.
(9)
Jotta vältetään OsHV-1 μνar -kannan leviäminen laajemmalle, tätä asetusta olisi sovellettava välittömästi asetuksen (EU) N:o 175/2010 voimassaolon päättymispäivän jälkeen.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 1251/2008 seuraavasti:
1)
Korvataan 1 artiklan b alakohdan ii alakohta seuraavasti:
”ii)
viljelyyn, uudelleensijoitusalueille, istuta ja ongi -kalastuspaikoille, avoimiin koristetiloihin, istutukseen tai ennen ihmisravinnoksi käyttämistä lähettämöihin, puhdistuslaitoksiin tai vastaaviin laitoksiin tarkoitetut vesiviljelyeläimet jäsenvaltioissa ja niiden osissa, joissa toteutetaan komission päätöksellä 2010/221/EU (6) hyväksyttyjä kansallisia toimenpiteitä;
2)
Lisätään 8 a artiklan 1 kohdan a alakohtaan iii alakohta seuraavasti:
”iii)
päätöksen 2010/221/EU liitteessä III olevan taulukon toisessa ja neljännessä sarakkeessa toteuttavan seurantaohjelmaa yhden tai useamman kyseisen taulukon ensimmäisessä sarakkeessa luetellun taudin osalta;”.
3)
Lisätään 8 b artikla seuraavasti:
”8 b artikla
Ennen ihmisravinnoksi käyttämistä lähettämöihin, puhdistuslaitoksiin ja vastaaviin laitoksiin tarkoitetut elävät nilviäiset jäsenvaltioissa tai niiden osissa, joissa toteutetaan päätöksellä 2010/221/EU hyväksyttyjä kansallisia toimenpiteitä
1. Ennen ihmisravinnoksi käyttämistä lähettämöihin, puhdistuslaitoksiin tai vastaaviin laitoksiin tarkoitettujen elävien nilviäisten lähetysten mukana on oltava liitteessä II olevassa B osassa olevan mallin ja liitteen V perustelujen mukaisesti täytetty eläinten terveystodistus, kun kyseiset eläimet
a)
tuodaan jäsenvaltioihin tai niiden osiin, joiden mainitaan päätöksen 2010/221/EU liitteessä III olevan taulukon toisessa ja neljännessä sarakkeessa toteuttavan seurantaohjelmaa yhden tai useamman kyseisen taulukon ensimmäisessä sarakkeessa mainitun taudin osalta;
b)
kuuluvat lajeihin, jotka luetellaan liitteessä II olevassa C osassa sellaisille taudeille alttiina lajeina, joihin sovelletaan a alakohdassa tarkoitettua seurantaohjelmaa päätöksen 2010/221/EU mukaisesti.
2. Edellä 1 kohdassa tarkoitettujen elävien nilviäisten lähetysten on täytettävä eläinten terveystodistusmallissa ja kyseisessä kohdassa tarkoitetuissa perusteluissa vahvistetut eläinten terveyttä koskevat vaatimukset.
3. Tätä artiklaa ei sovelleta sellaisiin lähettämöihin, puhdistuslaitoksiin tai vastaaviin laitoksiin tarkoitettuihin lähetyksiin, joissa on toimivaltaisen viranomaisen validoima käsittelyjärjestelmä, joka
a)
inaktivoi vaipalliset virukset; tai
b)
alentaa riskin tautien leviämisestä luonnonvesiin hyväksyttävälle tasolle.”.
4)
Korvataan liite II tämän asetuksen liitteellä.
2 artikla
1. Siirtymäkautena 15 päivään toukokuuta 2011 asti tyynenmerenostereiden lähetykset, joissa on mukana asetuksen (EY) N:o 1251/2008 liitteessä II olevan A tai B osan mukaisesti ennen tällä asetuksella käyttöön otettuja muutoksia laadittu eläinten terveystodistus ja asetuksen (EU) N:o 175/2010 liitteen II mukaisesti laadittu eläinten terveystodistus, voidaan saattaa markkinoille edellyttäen, että ne saapuvat lopulliseen määräpaikkaansa ennen kyseistä päivämäärää.
2. Siirtymäkautena 1 päivään heinäkuuta 2012 asti vesiviljelyeläinten lähetykset, joissa on mukana asetuksen (EY) N:o 1251/2008 liitteessä II olevan A tai B osan mukaisesti ennen tällä asetuksella käyttöön otettuja muutoksia laadittu eläinten terveystodistus, voidaan edelleen saattaa markkinoille edellyttäen, että kyseisten todistusten osassa II vahvistettuja OsHV-1 μνar -kantaan liittyviä eläinten terveyttä koskevia vakuutuksia ei sovelleta ja että ne saapuvat lopulliseen määräpaikkaansa ennen kyseistä päivämäärää.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä toukokuuta 2011.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä huhtikuuta 2011.

Labels: 0
3
6